Tarkastuslausuma



Virallinen lehti nro C 316 , 29/12/2003 s. 0106 - 0107



Tarkastuslausuma (2003/C 316/02) I. EY:n perustamissopimuksen 248 artiklan määräysten mukaisesti tilintarkastustuomioistuin on tarkastanut Euroopan yhteisöjen konsolidoidun tilinpäätöksen(1) 31. joulukuuta 2002 päättyneeltä varainhoitovuodelta. Tilintarkastustuomioistuin on toimittanut tarkastuksen omien tarkastusperiaatteidensa ja -standardiensa mukaisesti. Niissä sovelletaan yleisesti hyväksyttyjä kansainvälisiä tarkastusstandardeja yhteisöjen toimintaympäristöön sovitettuina. Tilintarkastustuomioistuin sai tarkastuksen avulla riittävän perustan jäljempänä esitettyä lausuntoa varten. Tilintarkastustuomioistuimen tarkastuksen sisältö on rajallinen omien varojen osalta(2). Tilien luotettavuus II. Tilintarkastustuomioistuin katsoo, että Euroopan yhteisöjen konsolidoitu tilinpäätös ja sen tueksi esitetyt selvitykset on laadittu 21 päivänä joulukuuta 1977 annetun varainhoitoasetuksen säännösten sekä konsolidoidun tilinpäätöksen liitteissä esitettyjen periaatteiden ja kirjanpidossa noudatettavien säännösten ja menetelmien mukaisesti(3). Jäljempänä kohdissa a-d esitetyistä seikoista ja kohdassa III esitetystä huomiosta aiheutuvia vaikutuksia lukuun ottamatta konsolidoidut tilit antavat luotettavan kuvan yhteisöjen tuloista ja menoista varainhoitovuodelta ja taloudellisesta tilanteesta varainhoitovuoden lopussa: a) Riittävien talousarviomäärärahojen puuttuessa 820 miljoonan euron oikeudelliset sitoumukset sisällytettiin taseen ulkopuolisiin sitoumuksiin. b) Komission merkitsemä osuus Galileo-yhteisyrityksen pääomasta on 520 miljoonaa euroa, josta maksettavaksi määrätty osuus, 240 miljoonaa euroa, ei käy selkeästi ilmi taseen vastaavista. c) Taseen vastaavien siirtyviin eriin on kirjattu 91,1 miljoonaa euroa ja vastattavien siirtyviin eriin 714,9 miljoonaa euroa. Kyseiset määrät olisi ryhmiteltävä uudelleen muihin, niihin sisältyvien erien luonteen mukaisiin tase-eriin tai tulostilin kirjauksiin. d) Sekalaisiin tuloihin ja maksettuihin ennakoihin sovellettavan tehokkaan sisäisen valvonnan puuttuessa tilintarkastustuomioistuin ei voi varmistua siitä, että kaikki saamisiin muilta velallisilta liittyvät tilitapahtumat on arvostettu oikein. III. Aiempien vuosien tapaan tilintarkastustuomioistuimen esittämät varaumat johtuvat yhteisön kirjanpitojärjestelmästä, jota ei ole suunniteltu antamaan varmuutta siitä, että yhteisön kaikki omaisuuserät on viety kirjanpitoon. Tältä osin tilintarkastustuomioistuin panee merkille, että komissio hyväksyi 17. joulukuuta 2002 toimintasuunnitelman Euroopan yhteisöjen kirjanpidon uudistamisesta. Toimintasuunnitelman vaikutusten odotetaan näkyvän kaikilta osin varainhoitovuodesta 2005 alkaen. Tilien perustana olevien toimien laillisuus ja asianmukaisuus IV. Tilintarkastustuomioistuin katsoo tarkastuksen tulosten perusteella, että Euroopan yhteisöjen konsolidoidun tilinpäätöksen perustana olevat toimet ovat kaiken kaikkiaan lailliset ja asianmukaiset tulojen, sitoumusten, hallintomenojen ja liittymistä valmistelevan tuen osalta; tosin liittymistä valmistelevan tuen kohdalla valvontajärjestelmiä on tarpeen erityisesti tehostaa. V. Muiden maksujen osalta tilintarkastustuomioistuin totesi seuraavaa: a) EMOTR-tukiosaston maksuihin virheillä oli jälleen olennainen vaikutus. Peltokasvien alalla virheiden riski on pienempi kuin eläinpalkkioiden alalla; muilla menoaloilla, joihin ei sovelleta yhdennettyä hallinto- ja valvontajärjestelmää, riskit ovat suuremmat eikä valvonta ole yhtä tehokasta. b) Rakennetoimien valvontajärjestelmiä on tehostettu etenkin komissiossa, mutta jäsenvaltioissa ilmenee yhä samanlaisia ja yhtä usein toistuvia virheitä kuin aiempina vuosina ja yhtä usein. c) Sisäisten politiikkojen alalla on edelleen tilitapahtumien laillisuuteen ja asianmukaisuuteen vaikuttavia olennaisia virheitä. Tutkimuksen puiteohjelmien kohdalla on olemassa vaara, että tällaisia virheitä ilmenee jatkossakin, jos ohjelmien sääntöjä ei tarkisteta. d) Ulkoisten toimien alalla jo aiemmin paikallisella tasolla havaitut säännönvastaisuudet ovat yhä olemassa. Koska hallinnoinnin hajauttaminen on edelleen kesken, komissio ei vielä voi saada valvontajärjestelmien avulla varmuutta maksujen laillisuudesta ja asianmukaisuudesta kehityshankkeita täytäntöönpanevien organisaatioiden tasolla. 8. ja 9. lokakuuta 2003 Juan Manuel FABRA VALLÉS presidentti Euroopan tilintarkastustuomioistuin 12, rue Alcide De Gasperi, L-1615 Luxemburg (1) "Konsolidoitu selvitys talousarvion toteuttamisesta" ja "konsolidoitu tilinpäätös" muodostavat Euroopan yhteisöjen tilinpäätöksen niteen I, varainhoitovuosi 2002. (2) Tilintarkastustuomioistuimen tarkastukset koskivat makrotaloudellisia tilastoja, joiden perustana olevia tietoja ei voida tarkastaa suoraan, ja toisaalta tarkastus ei kata tullivalvonnan ulkopuolelle jääneitä tuonti-ilmoituksia. (3) Ks. Euroopan yhteisöjen lopullinen tilinpäätös, niteen 1 liite 1, varainhoitovuosi 2002.